# חוק עזר לבאקה-ג'ת (תיעול), התשס"ט-2008

בתוקף סמכותה לפי סעיפים 250 ו-251 לפקודת העיריות[[1]](#footnote-1) (להלן - הפקודה), מתקינה מועצת עיריית באקה-ג'ת חוק עזר זה:

## הגדרות

1. בחוק עזר זה -

**"אדמה חקלאית"** - קרקע שאין עליה בניין, אשר ייעודה על פי תכנית הוא לחקלאות, ושלא ניתן לגביה היתר לשימוש למטרה אחרת, ואין משתמשים בה בפועל למטרה אחרת;

**"אישור בקשה להיתר בניה"** - אישור בקשה למתן היתר בניה בידי מוסד התכנון המוסמך לפי חוק התכנון והבניה;

**"אזור איסוף"** - שטח שעבודות התיעול שיבוצעו בו מיועדות לשמש במישרין או בעקיפין את הנכסים שבו;

**"בניה חדשה"** - הקמת בניין חדש בנכס או תוספת לבניין קיים הניצב בנכס;

**"בניה חורגת"** - בניה חדשה שנבנתה בלא היתר בניה או בסטיה מהיתר;

**"בניין"** - מבנה, בתחום העיריה, בין שהוא ארעי ובין שהוא קבוע, בין שבנייתו הושלמה ובין אם לאו, בין שהוא בנוי אבן ובין שהוא בנוי בטון, טיט, ברזל, עץ או כל חומר אחר, לרבות חלק של מבנה כאמור וכל דבר המחובר לו חיבור של קבע;

**"בעל נכס"** - כל אחד מאלה:

1. בנכסים שאינם מקרקעי ציבור כמשמעותם בחוק המקרקעין, התשכ"ט-1969 (להלן - חוק המקרקעין), הבעל הרשום של הנכס, ובהעדר רישום - בעל של הנכס מכוח הסכם או מסמך מחייב אחר, ובהעדרו - מי שזכאי כדין להירשם כבעליו, ובהעדרו - מי שזכאי להפיק הכנסה מהנכס או ליהנות מפירותיו של הנכס כבעלים;
2. בנכסים שהם מקרקעי ציבור כאמור - החוכר לדורות, כמשמעותו בחוק המקרקעין, ובהעדר חוכר לדורות - מי שניתנה לו הרשאה להשתמש בנכס, שניתן לראותה מבחינת תוכנה כבעלות או כחכירה לדורות; ובהעדר חוכר או בר ן רשות באמור - בעלו של הנכס;

**"דמי השתתפות"** - דמי השתתפות לפי חוק עזר קודם;

**"היטל קודם"** - היטל תיעול לפי חוק עזר קודם;

**"היטל תיעול צמוד"** או **"היטל"** - היטל המוטל לכיסוי הוצאות של התקנת מערכת תיעול לפי חוק עזר זה;

**"היתר בניה", "סטיה מהיתר", "שימוש חורג"** - כמשמעותם בחוק התכנון ובניה;

**"הפרשי הצמדה", "מדד", "תשלומי פיגורים"** - כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980;

**"חוק התכנון והבניה"** - חוק התכנון והבניה, התשכ"ה-1965;

**"חוק עזר קודם"** - חוק עזר לג'ת (תיעול), התשמ"ט-1988;

**"יציע", "עליית גג"** - כהגדרתם בפרט 1.00.1 לסימן א' לתוספת השלישית לתקנות התכנון והבניה (בקשה להיתר, תנאיו ואגרות), התש"ל-1970 (להלן - תקנות היתר בניה);

**"המהנדס"** - מהנדס העיריה או מי מטעמו;

**"מערכת תיעול"** - מערכת המשמשת את העיריה לניקוז מי נגר עילי המצויה בבעלותה, בחזקתה, ברשותה או בשליטתה, לרבות כל תעלה ומיתקן המשמשים לתכלית זו ולהוציא תעלה פרטית;

**"מרפסת"** - חלק חיצון של בניין אשר -

1. רצפתו קשורה לרצפת פנים הבניין ודלת מעבר ביניהם;
2. לא יותר משלושת רבעי היקף רצפתו מוקפים קירות;
3. לאורך שאר שוליו ניצב מעקה שגובהו אינו עולה על 1.10 מטר מהמפלס של רצפתו;

**"מרתף"** - חלק מבניין שהחלל שבין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.50 מטר ממישור הקיר החיצון שלו; לעניין זה, **"מפלס פני הקרקע"** וכן **"מפלס כביש או מדרכה"** - הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות - גובהו של כל אחד מהם במרכז שבין כל שני תפרי ההתפשטות האמורים או במרכז שבין תפר התפשטות הסמוך לקצה הבניין ובין קצה הבניין;

**"היטל תיעול צמוד"** או **"היטל"** - היטל המוטל לכיסוי הוצאות של התקנת מערכת תיעול לפי חוק עזר זה;

**"נכס"** - כמשמעותו בסעיף 269 לפקודה, לרבות דרכי מעבר שאינן ציבוריות;

**"נכס אחר"** - נכס המיועד או המשמש לתעשיה, למלאכה או למסחר;

**"נכס למגורים"** - נכס המיועד או המשמש למגורים וכל נכס שאינו נכס אחר;

**"נכס מעורב"** - נכס המיועד או המשמש במעורב לשימושים של נכס למגורים ולשימושים של נכס אחר;

**"נפח בניין"** - הסכום במ"ק של שטחי כל הקומות בבניין, המוכפלים כל אחד מהם בגובהה של אותה הקומה הנמדד במטר אורך, לפי כללי המדידה שנקבעו בפרט 1.00 לסימן ב' לתוספת השלישית לתקנות היתר בניה, ולרבות נפח של בניין או תוספת לבניין העתידים להיבנות שאושרה לגביהם בקשה להיתר בניה - לפי הבקשה שאושרה;

**"עבודת תיעול"** - עבודה להתקנה או לחפירה של תעלה וכל עבודה נלוות הנוגעת להתקנתה או לחפירתה,שתכילתה לניקוז מי נגר עילי;

**"העיריה"** - עיריית באקה-ג'ת;

**"קומה"** - חלל המשתרע בין שתי רצפות סמוכות הנמצאות זו מעל זו, על פי גובהו המזערי של אותו חלל כקבוע בסעיף 2.03 לסימן ב' לחלק ב' לתוספת השניה לתקנות היתר בניה, ככל שנקבע כזה, ולרבות בנייני עזר, מרתפים, מרפסות, מחסנים, חדרי מדרגות, מעברים, גלריות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה;

**"ראש העיריה"** - ראש העיריה לרבות מי שסמכותו או תפקידי ראש העירייה הואצלו לו על פי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975[[2]](#footnote-2);

**"שטח בניין"** - הסכום במ"ר של שטתי כל הקומות בבניין, לרבות -

1. שטחה של בניה חורגת;
2. שטחו של בניין או שטחה של תוספת לבניין העתידים להיבנות שאושרה לגביהם בקשה להיתר בניה - לפי השטח שאושר;

**"שטח קומה"** - סכום המ"ר הכולל של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

**"שטח קרקע"** - שטחה הכולל של הקרקע בנכס לרבות הקרקע שעליה ניצב הבניין;

**"שטח המיועד להפקעה"** - שטח המיועד לצורכי ציבור לפי תכנית שבתוקף, ואשר הוועדה המקומית לתכנון ולבניה עירון הודיעה כי בכוונתה להפקיעו בהתאם לסעיפים 5 ו-7 לפקודת הקרקעות (רכישה לצורכי ציבור), 1943;

**"שטח המיועד לצורכי ציבור"** - שטח קרקע או שטח בניין המיועד בתכנית לצורכי ציבור;

**"תכנית"** - כהגדרתה בחוק התכנון והבניה;

**"תעודת העברה לרשם המקרקעין"** - כאמור בסעיף 324 לפקודה;

**"תעלה"** - אפיק ניקוז, בין טבעי ובין מותקן או מוסדר, המיועד להולכתם ולניקוזם של מי נגר עילי, מי גשמים ומים אחרים, למעט שפכים או מי קולחין, לרבות צינור מוביל, מוביל יצוק, אבזר, תא ביקורת, תא איסוף תא קיבול וכל מיתקן ואבזר אחר המהווה חלק מהאפיק או הקשור בו;

**"תעלה פרטית"** - תעלה המשמשת נכס פלוני שאינו בבעלות העיריה;

**"תעלה ציבורית"** - תעלה שאינה תעלה פרטית;

**"תעריפי ההיטל המועדכנים"** - תעריפי ההיטל שבתוספת הראשונה בשיעורם המעודכן בעת הוצאת דרישת התשלום;

**"תעריפי ההיטל שבתוקף"** - תעריפי ההיטל שבתוספת הראשונה לפי שיעורם המעודכן ביום התשלום לקופת העיריה.

## היטל תיעול צמוד

2.

1. היטל תיעול צמוד נועד לכיסוי הוצאות העיריה בשל התקנת מערכת התיעול בתחומה, בלא זיקה לעלות ביצוע עבודת תיעול המשמשת את נכס החייב או הגובלת בו.
2. החליט המהנדס על קביעת שטח כאזור איסוף, תונח החלטתו במשרד מועצת העיריה ותהא פתוחה לעיון הציבור; הודעה על החלטת המהנדס תפורסם בעיתונות בדרך הקבועה בסעיף 1א לחוק התכנון והבניה.
3. היטל תיעול צמוד יוטל על בעל הנכס בהתקיים אחד מהתנאים האלה:
4. ביצוע עבודות תיעול באזור האיסוף שבו מצוי הנכס נושא החיוב; לעניין זה, **"ביצוע עבודות תיעול"** - גמר תכניות לביצוען של עבודות תיעול באזור האיסוף שבו מצוי הנכס וכן אישור של העיריה, בנוסח שבטופס 1 לתוספת השניה, שלפיו בכוונתה לצאת למכרז לביצוע עבודות התיעול או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;
5. אישור בקשה להיתר בניה; לא נתקיימו עבודות תיעול באזור האיסוף שבו מצוי הנכס, בעת אישור הבקשה להיתר בניה כאמור, תאשר העיריה, בנוסח שבטופס 2 לתוספת השניה, כי הליך תכנון עבודות התיעול כאמור מצוי בעיצומו ותחילת ביצוע העבודות צפויה להתקיים בתוך 24 חודשים ממועד מתן האישור;
6. בניה חורגת.
7. היטל שעילתו אישור בקשה להיתר בניה או בניה חורגת, ישולם גם אם בוצעו עבודות תיעול באזור האיסוף שבו מצוי הנכס, לפני תחילתו של חוק עזר זה.

## היטל תיעול צמוד לנכס למגורים

**3.**

1. היטל תיעול צמוד לנכס למגורים יחושב לפי שטח הקרקע ושטח הבניין שבנכס וסכומו יהא הסכום המתקבל ממכפלת שטח הקרקע ושטח הבניין שבנכס, בשיעור תעריפי ההיטל שבתוספת הראשונה.
2. היטל שעילתו קבועה בסעיפים 2(ג)(1) ישולם לפי תעריפי ההיטל המעודכנים; היטל שעילתו קבועה בסעיף 2(ג)(2) ישולם לפי תעריפי ההיטל שבתוקף.
3. שולמו בעד נכס, בשל ביצוע עבודות תיעול, היטל קודם או דמי השתתפות (להלן - חיוב ראשון), לא ייכללו שטח הקרקע ושטח הבניין בנכס, בעת הטלתו של החיוב הראשון, במניין השטחים לפי סעיף קטן (א), לצורך חישוב ההיטל לפי חוק עזר זה.
4. שולם בעד נכס חיוב ראשון, יחויב בעל הנכס פעם נוספת בתשלום היטל, בעד בניה חדשה שאושרה לאחר ששולם החיוב הראשון.
5. אושרה בקשה להיתר בניה בעבור בניה חדשה תחת בניין שנהרס וששולם בעדו חיוב ראשון, יחושב ההיטל בעד הבניה החדשה על בסיס שטחה בניכוי שטח הבניין שנהרס כאמור.
6. נוכחה העיריה לדעת, לאחר גמר בנייתו של בניין, כי השטח הבנוי בפועל אינו זהה לשטח הבניין שלגביו אושרה הבקשה להיתר בניה ושעל פיו שולם היטל התיעול הצמוד, תשיב לבעל הנכס, או תגבה ממנו, לפי העניין, בהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

## היטל תיעול צמוד לנכס אחר

4.

1. היטל תיעול צמוד לנכס אחר יחושב לפי שטח הקרקע ונפח שטח הבניין שבנכס, וסכומו יהיה הסכום המתקבל ממכפלת שטח הקרקע ונפח הבניין בנכס, בתעריפי ההיטל שבתוספת הראשונה.
2. הוראות סעיף 3(ב) עד (ו) יחולו, בשינויים המחויבים לפי העניין, גם על היטל תיעול צמוד לנכס אחר.

## היטל בשל היטל תיעול צמוד לנכס מעורב

5. היטל תיעול צמוד לנכס מעורב יחושב וייקבע בהתאם לכללים האלה:

1. בשל חלק הנכס המיועד או המשמש לשימושים של נכס למגורים, יחושב וייקבע סכום ההיטל כהיטל תיעול צמוד לנכס למגורים;
2. בשל חלק הנכס המיועד לשימושים של נכס אחר, יחושב וייקבע סכום ההיטל כהיטל תיעול צמוד לנכס אחר.

## היטל בשל בניה חורגת

6.

1. נבנתה בנכס בניה חורגת, חייב בעל הנכס בתשלום היטל תיעול צמוד בשל אותה בניה, כפי שנקבע בסעיף 2(ג)(3).
2. לעניין סעיף קטן (א), יראו את יום התחלת הבניה החורגת, כפי שייקבע בידי המהנדס, או את יום תחילת ביצוע עבודות התיעול באזור האיסוף שבו מצוי הנכס, לפי המועד המאוחר שבהם, כמועד שבו התגבש החיוב האמור (להלן - מועד התגבשות החיוב).
3. לצורך תשלום ההיטל לפי סעיף זה, תמסור העיריה לחייב דרישת תשלום.
4. סכום ההיטל בשל הבניה החורגת יהא הסכום הגבוה מבין אלה:
5. סכום המחושב לפי תעריפי ההיטל במועד התגבשות החיוב בתוספת תשלומי פיגורים;
6. אם הועלו תעריפי ההיטל במועד כלשהו לאחר מועד התגבשות החיוב (להלן - מועד ההעלאה) - סכום המחושב לפי תעריפי ההיטל המעודכנים בתוספת תשלומי פיגורים החל מהמועד המאוחר מבין אלה:
7. מועד ההעלאה;
8. חמש שנים טרם המועד שבו התגלתה הבניה החורגת; לעניין זה, **"הועלו תעריפי ההיטל"** - העלאת תעריפים באמצעות תיקונו של חוק העזר.
9. שולם ההיטל ונהרס בניין המהווה בניה חורגת בתוך 5 שנים מיום תחילת הבניה, תשיב העיריה לבעל הנכס את ההיטל ששילם בשל הבניה החורגת, בניכוי 20% משיעור ההיטל בשל כל שנה או חלק ממנה, בצירוף הפרשי הצמדה מיום התשלום ועד יום ההשבה.

## היטל תיעול צמוד באדמה חקלאית

7.

1. לא יוטל חיוב בהיטל תיעול צמוד בשל אדמה חקלאית.
2. חדל נכס מלהיות אדמה חקלאית, מששונה ייעודו בתכנית, חייב בעליו בתשלום היטל תיעול לפי הוראות חוק עזר זה.
3. חדל נכס מלהיות אדמה חקלאית, משניתן לגביו היתר לשימוש חורג, חייב בעליו בתשלום היטל תיעול, לפי הוראות חוק עזר זה.
4. חדל נכס מלהיות אדמה חקלאית, בלי שניתן לגביו היתר כאמור בסעיף קטן (ג), ובלי ששונה ייעודו בתכנית, יחולו הוראות סעיף 6, בשינויים המחויבים לפי העניין.

## חיוב בהיטל בשל שטח המיועד להפקעה

8.

1. לא יוטל חיוב בהיטל תיעול צמוד בשל שטח המיועד להפקעה.
2. שילם בעל נכס היטל בעבור נכס ובמהלך 5 השנים שממועד תשלום ההיטל הוחל בהליך הפקעה וניתנה הודעה בהתאם לסעיפים 5 ו-7 לפקודת הקרקעות (רכישה לצורכי ציבור), 1943, תשיב העיריה לבעל הנכס את ההיטל ששילם בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

## דרישה לתשלום ההיטל

9.

* 1. לצורך תשלום ההיטל, תמסור העיריה לחייב דרישת תשלום, שבה יפורטו הסעיף בחוק העזר שמכוחו הוטל ההיטל, סכום ההיטל, המועד לתשלומו, שטח הנכס, תעריפי ההיטל המעודכנים אשר שימשו בסיס לחישוב סכום ההיטל ודרכי תשלום ההיטל.
  2. דרישת התשלום תימסר בעת התגבשות עילת החיוב כקבוע בסעיפים 2(ג) ו-6.
  3. לא נמסרה מסיבה כלשהי דרישת תשלום באחד מהמועדים הנקובים בסעיף קטן (ב) (להלן - מועד החיוב המקורי), רשאית העיריה למסור את דרישת התשלום טרם מתן תעודת העברה לרשם המקרקעין או טרם מתן אישורה לצורך העברת זכויות חכירה במינהל מקרקעי ישראל; במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.
  4. אין בפגם שנפל בדרישת תשלום כדי לגרוע מחובת בעל נכס בתשלום היטל תיעול צמוד.
  5. דרישת תשלום שנמסרה לפי -

1. סעיפים 2(ג)(1) או 6, תיפרע בתוך 30 ימים ממסירתה לבעל הנכס;
2. סעיפים 2(ג)(2) או 9(ג), תיפרע בתוך 7 ימים ממסירתה לבעל הנכס ובכל מקרה עובר למתן ההיתר, התעודה או האישור המבוקשים וכתנאי להוצאתם.

## שערוך חיובים וחובות

10.

1. לא שולם במועדו היטל תיעול צמוד שנמסרה לגביו דרישת תשלום לפי סעיפים 2(ג)(1) או 6, ייווספו לסכום המצוין בדרישת התשלום תשלומי פיגורים החל מהמועד שנקבע לתשלומו בחוק עזר זה ועד למועד התשלום בפועל.
2. לא שולם במועדו היטל תיעול צמוד שנמסרה לגביו דרישת תשלום לפי סעיפים 2(ג)(2) או 9(ג), תפקע דרישת התשלום; כל דרישת תשלום חדשה שתימסר בטרם הוצאו ההיתר, התעודה או האישור, לפי העניין, תהיה בהתאם לתעריפי ההיטל המעודכנים ותעמוד בתוקפה ל-7 ימים ממסירתה לבעל הנכס.
3. על אף האמור בסעיף קטן (ב), אם ניתנו ההיתר, התעודה או האישור נושא הסעיפים האמורים בלא ששולם ההיטל או חלק ממנו, אזי ייווספו לסכום שלא שולם תשלומי פיגורים, החל מהמועד שנקבע לתשלומו בחוק עזר ועד למועד התשלום בפועל.

## טיפול בתעלה

11.

1. לא יטפל אדם בתעלה, לא יחבר אליה צינור ולא ישתמש במים הזורמים בתוכה, אלא על פי היתר בכתב מאת ראש העיריה ובהתאם לתנאי ההיתר.
2. לא יטיל אדם לתעלה חפץ, מי שפכים, מים דלוחים, מי פסולת תעשיה או כל נוזל אחר.
3. לא יחסום אדם תעלה, לא יטה מימיה ולא יעשה בהם פעולה אחרת שיש בה כדי לשבש את שימושה הסדיר.
4. ראש העיריה רשאי לדרוש, בהודעה בכתב, ממי שעשה מעשה בניגוד להוראות סעיפים קטנים (א) עד (ג), לבצע את העבודות הדרושות לשם החזרת התעלה למצב שבו היתה נתונה לפני שנעשה המעשה.
5. בהודעה יצוינו התנאים, הפרטים והדרכים לביצוע העבודות וכן התקופה שבה יש לבצען.
6. מי שקיבל הודעה כאמור חייב למלא אחריה.

## התקנת תעלה בידי בעל נכס

12.

1. ראש העיריה רשאי, בהודעה בכתב, לדרוש מבעל נכס, או להתיר לו, לבקשתו, לבצע עבודות תיעול לצורך התקנת תעלה פרטית לנכסו, שתחובר לתעלה הציבורית, או לשנות או לתקן תעלה פרטית שבנכסו; ההודעה תפרט את התנאים ואת אופן ביצוען של עבודות התיעול, וכן את משך הזמן שבו יש לסיימן.
2. עבודות תיעול לפי היתר או דרישה כאמור בסעיף קטן (א) יתבצעו בהתאם לתנאים שפורטו בהודעה, לפי תכנית ביצוע ומפרטים שאישר המהנדס.

## חיוב בעלים משותפים

13. היה נכס בבעלות משותפת, תחול חובת ההיטל על כל אחד מהבעלים המשותפים בנכס לפי חלקם היחסי בבעלות בנכס.

## הטלת חיובים מכוח חוק עזר קודם

14.

1. היתה מוסמכת העיריה לחייב בעל נכס בתשלום היטל קודם (להלן - החיוב הקודם) וזה לא נדרש על ידה, ישלם בעל הנכס לעיריה, לפי דרישתה את ההיטל הקודם, וזאת בהתאם להוראות חוק העזר הקודם שמכוחו היתה העיריה מוסמכת להטילו ובכפוף להוראות סעיפים קטנים (ב) ו-(ג).
2. סכום ההיטל הקודם שישלם בעל נכס, כאמור בסעיף קטן (א), ייקבע לפי תעריפי ההיטל הקודם; לעניין זה, **"תעריפי ההיטל הקודם"** - התעריפים שהיו תקפים בעת היווצרות החיוב הקודם בתוספת הפרשי הצמדה מאותו מועד עד למועד התשלום בפועל.
3. הוראת סעיף קטן (א) תחול ביחס לשטח הקרקע ושטח הבניין כפי שהיו בעת היווצרותו של החיוב הקודם; אין בתשלום היטל קודם כאמור בסעיף קטן (א) כדי לגרוע מחבותו של בעל נכס בתשלום היטל בעבור בניה חדשה שנבנתה בנכס או שנתבקשה בנייתה לאחר מועד היווצרות החיוב הקודם, בהתאם לקבוע בחוק עזר זה.

## איסור הפרעה

15. לא יפריע אדם לראש העיריה, לשליחו או לפועליו, ולא ימנע בעדם מלבצע את סמכויותיהם או תפקידם לפי חוק עזר זה.

## מסירת הודעות

16. מסירת דרישת תשלום לפי חוק עזר זה תהא בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או המועסק שם או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהא המסירה בדרך של הצגה במקום בולט לעין באחד המקומות האמורים או על הנכס שבו היא דנה.

## הצמדה למדד

17. סכומי ההיטלים, שנקבעו בתוספת הראשונה, יעודכנו, ההל ממועד פרסומו ברשומות של חוק עזר זה, ב-16 בכל חודש (להלן - יום העדכון) לפי שיעור שינוי המדד, מן המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

## מגבלת גביה

18. החל ביום י"ט בטבת התשע"ג (1 בינואר 2013), הטלת היטל לפי חוק עזר זה תהא טעונה אישור מועצת העיריה ושל שר הפנים או מי מטעמו.

## ביטול

19. חוק עזר לג'ת (תיעול), התשמ"ט-1988 - בטל.

## הוראת שעה

20. על אף האמור בסעיף 17, יעודכנו סכומי ההיטלים הנקובים בתוספת הראשונה, במועד פרסומו של חוק עזר זה ברשומות (להלן - יום העדכון הראשון), לפי שיעור שינוי המדד, מן המדד שפורסם לאחרונה לפני יום העדכון הראשון לעומת חודש ינואר 2007.

## תוספת ראשונה

## היטל תיעול צמוד

## (סעיפים 3 עד 3)

|  | שיעורי ההיטל בשקלים חדשים |
| --- | --- |
| 1. קרקע - |  |
| לכל מ"ר משטח הקרקע | 2.07 |
| 2. בניין - |  |
| (א) בנכס למגורים - לכל מ"ר משטח הבניין | 6.12 |
| (ב) בנכס אחר - לכל מ"ק מנפח הבניין | 1.63 |

## תוספת שניה

## (סעיף 2(ג)(1) ו-(2))

### טופס 1

לכל מאן דבעי

הח"מ, מהנדס עיריית באקה-ג'ת, מאשר בזאת כי התכניות לביצוע עבודות תיעול באזור איסוף .......................... מצויות בשלבי גמר, וכי בכוונת העיריה לצאת למכרז לביצוע עבודות התיעול האמורות וזאת לא יאוחר מיום ...................................

............................

מהנדס העיריה

### טופס 2

לכל מאן דבעי

הח"מ, מהנדס עיריית באקה-ג'ת, מאשר בזאת כי הליך תכנון תיעול באזור איסוף ........................... מצוי בעיצומו, וכי תחילת העבודות צפויה להתקיים לא יאוחר מיום .....................................

............................

מהנדס העיריה

ג' באב התשס"ח (4 באוגוסט 2008)

יצחק ולד

יושב ראש ועדה ממונה

עיריית באקה-ג'ת

1. דיני מדינת ישראל, נוסח חדש 8, עמ' 197. [↑](#footnote-ref-1)
2. ס"ח התשל"ה, עמ' 211. [↑](#footnote-ref-2)